P. Minárik, poslanec: (2008-02-07):
V prvom rade sa chcem poďakovať pani ministerke Kramplovej za to, že tu vôbec môžeme fungovať. Ak je to preto, že mazáci rozhodli, že ona ako nováčik tu musí sedieť, tak to nie je veľmi dobré. Ak tu sedí preto, že jej to prikazuje zákon, tak je to normálne. A ak tu sedí preto, že si ctí parlament, tak jej to pridáva na cti. (Nezrozumiteľný hlas z pléna.) Je neviem, čo platí, ale povedal som všetko, čo môže platiť. Keď tu nebol premiér pri jeho odvolávaní, pán predseda, nevedeli ste ho sem dostať, lebo mu to nič neprikazovalo. Keď tu nie je dnes, už to nie je čistá neslušnosť, pretože ja ho idem interpelovať, ale je to porušenie zákona, pretože on v tejto republike, v Bratislave je, ale vzhľadom na to, že už skončila jeho pätnásťminútovka, necíti potrebu sa zdržiavať v tejto sále. Pred chvíľou tu bol ešte pán Maďarič, aj za tú chvíľu mu ďakujem, škoda že tu nie je teraz, pretože napriek tomu, že interpelujem pána predsedu vlády, týka sa to aj jeho. Takže k mojej interpelácii. Vážený pán predseda vlády, ktorý tu nie je, dovoľte mi, aby som vás interpeloval vo veci odchodu vašich ministrov z vlády. Moja otázka sa týka pravidiel, ktoré chcete uplatňovať, resp. vašich osobných vnútorných limitov, kto ešte môže a kto už nemôže byť členom vašej vlády. Osobitne ma to zaujíma v otázke posudzovania činnosti ministrov v oblasti verejného obstarávania, ktoré ste urobili, resp. neurobili, ma viedli k nasledovným otázkam. Prečo musí odísť z vašej vlády minister pri tendroch? Je to počet nezvládnutých tendrov, ich výška celkovo, alebo jednotlivo, percento predraženia, prípadne dosiahnutie úrovne „nehorázna drzosť“ alebo len intenzita mediálneho tlaku? Ostatný minister, ktorý musel opustiť váš kabinet, pán Kašický, bez pochýb spĺňal všetky podmienky na okamžitý odchod. Touto interpeláciou sa ho vôbec nechcem zastávať. Keby aj existoval taký dôvod, nie je ho potrebné uvádzať, keďže jeho odchod nebol až taký úplný. Bezprostredne po odchode dostal inú lukratívnu ponuku na štátnu funkciu. Aspoň sa to medializovalo a nikto to nedementoval. Treba však konštatovať, že nešlo o odchod úplne spravodlivý, najmä, ak má platiť zásada rovnakého metra pre všetkých ministrov. Príkladom je zotrvanie ministra kultúry Marka Maďariča vo funkcii. Minister kultúry rovnako ako minister obrany, ako ste sa vyjadrili v prípade Kašického, nesie objektívnu politickú zodpovednosť za svoj rezort, a to je v kauzách Reduty a Štátnej opery v Banskej Bystrici. Ako som uviedol vo svojom vystúpení k štátnemu rozpočtu na konci minulého roka, obstarávateľ – ministerstvo kultúry deklarovalo v týchto prípadoch pred súťažou ceny 550 a 237 mil. Sk. Spolu teda obstarávateľ deklaroval očakávanú cenu vo výške 787 mil. Sk, to uvádzam hornú hranicu deklarovanej sumy. Ministerstvo kultúry v zastúpení pani Hildy Gajdošovej však vybralo v obidvoch prípadoch ponuky vyššie presahujúce pôvodne deklarovaný zámer, pričom uchádzač s cenou blížiacou sa deklarovanej sume bol zo súťaže vylúčený s odôvodnením, že ponúka neobvykle nízku cenu. V prípade Štátnej opery išlo o sumu 387,3 mil. Sk a v prípade Reduty o sumu 840 mil. Sk. Spolu tak došlo k predraženiu o 418 mil. Sk, čo tvorí viac ako 50 % pôvodne stanovenej sumy. Vážený pán predseda vlády, svojho času ste sa pohoršovali bez konkrétnych dôkazov, ako je neprípustné, aby boli štátne zákazky predražované o 20 % sumy. Uviedol som príklad, v ktorom ide o 50 % sumy. A vaša reakcia? Vaša reakcia nie je žiadna. Pritom bližšie informácie o súťažiach som už v tejto snemovni prezentoval vo vystúpení k štátnemu rozpočtu. Sú dostupné na ministerstve kultúry a dnes už aj na Úrade pre verejné obstarávanie. Chcem sa spýtať, prečo bol bývalý minister Kašický odvolaný a minister Maďarič nie. Zaujíma ma to o to viac, že exminister obrany na rozdiel od pána Maďariča konal, konal pomerne promptne, tendre zastavil, vyvodil personálne dôsledky. Minister kultúry, naopak, vo veci absolútne nekonal. Pani Gajdošová je stále jeho podriadenou. Koná ďalej a stále v rovnakom duchu, aj keď Úrad pre verejné obstarávanie rozhodol, že nepostupovala správne minimálne dnes už v jednom prípade, možno i v oboch. Každý súdny pozorovateľ musí dospieť k jedinému možnému záveru. Na tieto dva prípady bol uplatnený dvojitý meter, iný pre ministra Kašického a iný pre ministra Maďariča. Vážený pán predseda vlády, bol by som rád, keby ste boli taký láskavý a objasnili slovenskému parlamentu a verejnosti váš postup. Zdá sa mi totiž – a odchod ministra Jureňu a zotrvanie ministra Kaliňáka môže byť ďalším príkladom –, že hranica odchodu a zotrvania ministrov vo vašej vláde je až zázračne spojená s tým, kto je a kto nie je podpredsedom vašej postkomunistickej – pardon, vzhľadom na to, že pre mňa je postkomunistický a fašistický skoro rovný a nemám milión –, tak poviem vašej strany Smer, teda strany, v ktorej ste vy predsedom. Ďakujem pekne. (Potlesk.)